钦定古今图书集成/明伦汇编/交谊典/第004卷 > 《淡交行》黄佐
## 钦定古今图书集成/明伦汇编/交谊典/第004卷 > 《淡交行》黄佐

琼楼十二中天起，弱柳崇桃斗青紫。鱼钥初开鹤盖
来，平头奴子皆珠履。主人爱客名讴出，象琯鲲弦满
人耳。臛蠵脍鲤腾羽觞，文笙黼帐春风里。当筵意气
何所如，以漆投胶差可拟。舞罢《阳阿》花作阵，歌残《子
夜》霞成绮。岂知戈戟在谈笑，回看堂上生荆杞。雨云
翻覆噫吁。前有张陈后苏史。君不见君子之交淡
如水。

乐毅《报燕惠王书》：“古之君子，交绝不出恶声。”

《邹阳书》：“白头如新，倾盖如故。”何则？知与不知也。
屈原《离骚》：“乐莫乐兮新相知，悲莫悲兮生别离。”
汉东方朔《答宾戏》：“皆俟命而神交，有匪言之所信。”
后汉荀悦《三游论》：“立气势，作威福，结私交，以立强于
世者，谓之游侠。”

蔡邕《真定直父碑》：“其接友也，审辨真伪，明于知人。度
终始而后交，情不疏而貌亲。”

又《范史云碑》：“游集太学，知人审友，苟非其类，无所容
纳。”

诸葛亮《交论》：“埶力之交，难以经远。士之相知，温不增
华，寒不改叶，能贯四时而不衰，历夷险而益固。”
晋陆云《与杨彦明书》：“永耀已葬，冥冥远矣。存想其人，
痛切肝怀，奈何奈何！闻伯华善佳，深慰存亡，人生有
终，谁得免此。且使继嗣克胜，堂构有绍，亦存亡之愿
也。朋类丧索，同好日尽，如此生辈那可复多耶！”
陶潜《归去来辞》。“请息交以绝游，世与我而相遗。复驾
言兮焉求？”

阮孚《正论》：“夫交游者，俦党结于家，威权倾其国。或以
利厚而结，或以名高相求，同则誉广，异则毁深。朝有
两端之议，家有不协之论。至令父子不相好，兄弟异
交游，破和睦之道，长争讼之源。”

宋王僧达《祭颜光禄文》：“清交素友，比景共波。”

梁昭明太子《七契》：“陶嘉月而结交游，藉芳辰而宴朋
友。”

唐王勃《滕王阁序》：“胜友如云，高朋满座。”

柳宗元《先友记》君之所与，凡天下善士举集焉。信让
而大显，道博而无杂，今之世言交者以为端。敢悉书
所尢厚者，附兹石以铭于背。

汉苏武诗：“骨肉绿枝叶，结交亦相因。”

晋《阮籍诗》，“如何金石交，一旦更离伤。”

《孙绰诗》：“垂纶在林野，交情远市朝。”

宋《鲍照诗》：“生存处交广，连榻舒华茵。已没一何苦，楛
哉不容身。”〈又〉贫游不可忘，久交念敦敬。

唐·骆宾王诗：“黄金销铄素丝变，一贵一贱交情见。红
颜夙昔白头新，脱粟布衣轻故人。故人有湮沦，新知
无意气。”

王维诗：“贫交世情外，才子古人中。”

李白诗：“幸遇王子晋，结交青云端。”

《杜甫诗》：“素交零落尽，白首泪双垂。”〈又〉行色秋将晚，交
情老更亲。

白居易诗：“乃知择交难，须有知人明。”〈又〉《分水岭》诗：“有
似势利交，派别从此始。”

孟郊诗：“砥行碧山石，结交青松枝。”〈又〉面结口头交，肚里生荆棘。

《左传》：文公十有六年，“宋公子鲍礼于国人。宋饥，竭其
粟而贷之。年自七十以上，无不馈诒也。时加羞珍异，
无日不数于六卿之门。国之材人，无不事也；亲自桓
以下，无不恤也。”

《韩非子十过篇》：“秦穆公召群臣而谋曰：‘昔者晋献公
与寡人交，诸侯莫弗闻。献公不幸，离群臣，出入十年
矣，其嗣子不善，吾恐此将令其宗庙不祓除，而社稷
不血食也。如是弗定，则非与人交之道。吾欲辅重耳
而入之晋，何如’？群臣皆曰：‘善’。公因起卒革车五百乘，
畴骑二千，步卒五万，辅重耳入之于晋，立为晋君。”
《晏子杂上篇》：晏子之晋，至中牟，睹弊冠反裘负刍息
于涂侧者，以为君子也。使人问焉，曰：“子何为者也？”对
曰：“我越石父者也。”晏子曰：“何为至此？”曰：“吾为人臣仆，
于中牟，见使将归。”晏子曰：“何为之仆？”对曰：“不免冻饿
之切，吾身是以为仆也。”晏子曰：“为仆几何？”对曰：“三年
矣。”晏子曰：“可得赎乎？”对曰：“可。”遂解左骖以赠之，因载
而与之俱归，至舍，不辞而入。越石父怒而请绝。晏子
使人应之曰：“吾未尝得交夫子也，子为仆三年，吾乃
今日睹而赎之，吾于子尚未可乎？子何绝我之暴也？”
越石父对之曰：“臣闻之，士者诎乎不知己而申乎知
己，故君子不以功轻人之身，不为彼功诎身之理。吾
三年为人臣仆，而莫吾知也。今子赎我，吾以子为知
我矣。向者子乘，不我辞也，吾以子为忘，今又不辞而
入，是与臣我者同矣。我犹且为臣请鬻于世。”晏子出
见之，曰：“向者见客之容，而今也见客之意。婴闻之，省
行者不引其过，察实者不讥其辞，婴可以辞而无弃
乎？”婴诚革之，乃令粪洒改席，尊醮而礼之。越石父曰：
“吾闻之，至恭不修涂，尊礼不受摈。夫子礼之，仆不敢
当也。”晏子遂以为上客。

《庄子·山木篇》：孔子围于陈蔡之间，七日不火食。太公
任往吊之曰：“子几死乎？”曰：“然。”“子恶死乎？”曰：“然。”任曰：“予
尝言不死之道。东海有鸟焉，其名曰意怠。其为鸟也，
翂翂翐翐而似无能，引援而飞，迫胁而栖，进不敢为
前，退不敢为后，食不敢先尝，必取其绪。是故其行列
不斥，而外人卒不得害，是以免于患。直木先伐，甘井
先竭。子其意者，饰知以惊愚，修身以明污，昭昭乎如
揭日月而行，故不免也。昔吾闻之大成之人曰：‘自伐
者无功，功成者隳，名成者亏。孰能去功与名，而还与
众人？道流而不明，居得行而不名，处纯纯常常，乃比
于狂。削迹捐势，不为功名。是故无责于人，人亦无责
焉。至人不闻，子何喜哉’？”孔子曰：“善哉！辞其交游，去其
弟子，逃于大泽，衣裘褐，食杼栗，入兽不乱群，入鸟不
乱行。鸟兽不恶，而况人乎？”孔子问子桑雽曰：“吾再逐
于鲁，伐树于宋，削迹于卫，穷于商周，围于陈蔡之间。
吾犯此数患，亲交益疏，徒友益散，何与？”子桑雽曰：“子
独不闻假人之亡与？林回弃千金之璧，负赤子而趋。
或曰：‘为其布与？赤子之布寡矣；为其累与？赤子之累
多矣。弃千金之璧，负赤子而趋，何也’？”林回曰：“彼以利
合，此以天属也。夫以利合者，迫穷祸患害相弃也；以
天属者，迫穷祸患害相收也。夫相收之与相弃亦远
矣。且君子之交淡若水，小人之交甘如醴。君子淡以
亲，小人甘以绝。彼无故以合者，则无故以离。”孔子曰：
“敬闻命矣。”徐行翔佯而归，绝学捐书，弟子无挹于前，
其爱益加进。

《韩诗外传》颜渊问于孔子曰：“渊愿贫如富，贱如贵，无
勇而威，与士交通，终身无患难，亦且可乎？”孔子曰：“善
哉回也！夫贫而如富，其知足而无欲也；贱而如贵，其
让而有礼也；无勇而威，其恭敬而不失于人也。终身
无患难，其择言而出之也。若回者其至乎！虽上古圣
人，亦如此而已。”

《大戴礼曾子制言篇》：曾子门弟子或将之晋，曰：“吾无
知焉。”曾子曰：“何必然？往矣。有知焉谓之友，无知焉谓
之主。且夫君子执仁立志，先行后言，千里之外，皆为
兄弟。苟是之不为，则虽汝亲，庸孰能亲汝乎？”

《说苑敬慎篇》常摐有疾，老子往问焉。曰：“先生疾甚矣，
无遗教可以语诸弟子者乎？”常摐曰：“子虽不问，吾将
语子。”常摐曰：“过故乡而下车，子知之乎？”老子曰：“过故
乡而下车，非谓其不忘故耶？”常摐曰：“嘻，是已。”常摐曰：
“过乔木而趋，子知之乎？”老子曰：“过乔木而趋，非谓敬
老耶？”常摐曰：“嘻，是已。”

《新序杂事》篇：“楚人有善相人，所言无遗策，闻于国。庄王见而问其情，对曰：‘臣非能相人，能观人之交也，布
衣也，其交皆孝悌，笃谨畏令，如此者，其家必日益，身
必日安，此所谓吉人也。官，事君者也，其交皆诚信，有
好善，如此者，事君日益，官职日益，此所谓吉士也。主
明臣贤，左右多忠，主有失，皆敢分争正谏，如此者，国
日安，主日尊，天下日富，此之谓吉主也。臣非能相人，
能观人之交也’。”庄王曰：“善。”

《孔丛子抗志》篇：“公叔木谓申祥曰：‘吾于子思，亲而敬
之，子思未吾察也’。申祥以告曰：‘人求亲敬于子，子何
辱焉’？子思答曰：‘义也’。申祥曰：‘请闻之’。答曰：‘公叔氏之
子，爱人之同己，慢而不知贤。夫其亲敬，非心见吾所
可亲敬也。以人口而亲敬吾，则亦以人口而疏慢吾
矣’。申祥曰：‘其不知贤奈何’？答曰：‘有龙穆者，徒好饰弄’”
辞说，观于坐席，相人眉睫，以为之意，天下之浅人也，
而公叔子交之。桥子良修实而不修名，为善不为人
之知己，不撞不发，如大钟然，天下之深人也，而公叔
子与之同邑而弗能知。此其所以为爱同己而不知
贤也。

《史记汲郑传论》：下邳翟公为廷尉，宾客阗门，及废，门
外可设雀罗。翟公复为廷尉，宾客欲往，翟公乃大署
其门曰：“一死一生，乃知交情；一贫一富，乃知交态；一
贵一贱，交情乃见。”

《汉书张耳传》：“耳雅游，多为人所称。”〈注〉师古曰：“雅，故也。
言其久故倦游，交结英杰，是以多为人所称誉也。”
《朱家传》：“家阴脱季布之厄，及布尊贵，终身不见，自关
以东，莫不延颈愿交。”

《郭解传》：“解入关，关中贤豪知与不知，闻声争交。”《驩
朱博传》：“博抗侠好交，随从士大夫，不避风雨。”

《楼护传》：“护为京兆吏。”年，甚得名誉。是时王氏方盛，
宾客满门。五侯兄弟，争名其客，各有所厚，不得左右
惟护。尽入其门，咸得其驩心。结士大夫，无所不倾其
交。

《高士传》：“严遵字君平，蜀人也。扬雄少从之游。”称其
德。李温为益州牧，喜曰：“吾得君平为从事矣。”卒不能
屈。王凤请交，不许，叹曰：“益我财者损我神，生我名者
杀我身。”故不许。时人服之。

《后汉书宗室传》：“北海靖王兴子敬王睦，性谦恭好士，
千里交结，自名儒宿德，莫不造门，由是声价益广。”
《隗嚣传》：“嚣素谦恭爱士，倾身引接，为布衣交。”

《王丹传》：“丹字仲回，京兆下邽人也。资性方洁，疾恶彊
豪。时河南太守同郡陈遵，关西之大侠也，自以知名，
欲结交于丹，丹拒而不许。后征为太子少傅，大司徒
侯霸欲与交友，及丹被征，遣子昱候于道，昱迎拜车
下，丹下答之，昱曰：‘家公欲与君结交，何为见拜？丹曰：
‘君房有是言，丹未之许也。丹子有同门生丧亲，白丹’’”
欲往奔慰，丹怒而挞之，令寄缣以祠焉。或问其故，丹
曰：“交道之难，未易言也。世称管、鲍，次则王贡，张、陈凶
其终，萧、朱隙其末，故知全之者鲜矣。”时人服其言。
《李育传》：育少习《公羊春秋》，博览书传，深为班固所重。
固奏记荐育于骠骑将军东平王苍，由是京师贵戚，
争往交之。

《张霸传》：“霸迁侍中，时皇后兄虎贲中郎将邓骘当朝
贵盛，闻霸名行，欲与为交，逡巡不答，众人笑其不识
时务。”

《周章传》：“章初仕郡为功曹，时大将军窦宪免封冠军
侯就国，章从太守行春到冠军，太守犹欲谒之，章进
谏曰：‘今日公行春岂可越仪私交？且宪椒房之亲，埶
倾王室，而退就藩国，祸福难量，明府剖符大臣，千里
重任，举止进退，其可轻乎？太守不听，遂便升车，章前
拔佩刀绝马鞅，于是乃止。及宪被诛，公卿以下多以
‘《交关》’’”得罪，太守幸免，以此重章。

《李郃传》：“郃弟子历，字季子。清白有节，博学善交，与郑
康成、陈纪等相结。”

《李膺传》：“膺性简亢，无所交接，唯以同郡荀淑、陈寔为
师友。”

《刘梁传》：“梁疾世多利，交以邪曲相党，乃著《破群论》。时
之览者，以为仲尼作《春秋》，乱臣知惧。今此论之作，俗
士岂不愧心？”其文不存。

《李固传》：“固子燮，字德公。所交皆舍短取长，好成人之
美。时颍川荀爽、贾彪，虽俱知名而不相能。燮并交二
子，情无适莫，世称其平正。”

《张升传》：“升少好学而任情不羁，其意相合者，则倾身
交结，不问穷贱，如乖其志。好者虽王公大人终不屈
从。”

《魏志刘表传》注张璠《汉纪》：“刘表与同郡人张隐、薛郁、
王访、宣靖公、褚恭、刘祗、田林为八交。”

《邴原传》注：《原别传》曰：“原至陈留则师韩子助，颍川则
宗陈仲弓，汝南则交范孟博，涿郡则亲卢子干。”
《吴志宗室传》：“孙皎迁都护、征虏将军，轻财能施，善于
交结，与诸葛瑾至厚。”

《会稽先贤传》：“贺劭为人美容止，与人交，久益敬之。”
《益都耆旧传》：“柳宗字伯骞，为治中，与人交结，久而益
亲。其所拔进，皆世所称，致位牧守。乡里为之语曰：‘得
黄金一笥，不如柳伯骞所识’。”

《楚国先贤传》：宗承雅正不群，魏武捉手请交，承拒而
不纳。帝后为司徒，总朝政，谓承曰：“今可为交未？”承曰：
“松柏之志犹存。”〈按宗承世说新语作宗世林盖承其名而世林或其字也〉
《世说新语》：何晏、邓飏、夏侯元并求傅嘏交，而嘏终不
许。诸人乃因荀粲说合之，谓嘏曰：“夏侯太初，一时之
杰士，虚心于子，而卿意怀不可交合则好成，不合则
致隙。二贤若穆，则国之休。此蔺相如所以下廉颇也。”
傅曰：“夏侯太初志大心劳，能合虚誉，诚所谓利口覆
国之人。何晏、邓飏有为而躁，博而寡要，外好利而内
无关籥，贵同恶异，多言而妒前。多言多衅，妒前无亲。
以吾观之，此三贤者，皆败德之人尔，远之犹恐罹祸，
况可亲之邪？”后皆如其言。

《零陵先贤传》：张飞尝与刘巴宿，巴不与语，飞遂忿恚。
孔明谓巴曰：“飞虽武人，爱慕足下。足下虽天爵高，宜
少降意。”巴曰：“丈夫处世，当交四海英雄，如何与兵子
共语？”

《晋书刘伶传》：“伶字伯伦，澹默少言，不妄交游。”

《皇甫谧传》：“或劝谧修名广交，谧以为非圣人孰能兼
存出处居田里之中，亦可以乐尧舜之道，何必崇接
世利，事官鞅掌，然后为名乎？”

《嵇绍传》：“元康初，绍为给事黄门侍郎。时侍中贾谧以
外戚之宠，年少居位，求交于绍，绍距而不答。”

《杜预传》：“预子锡，性亮直忠烈，孙秀求交于锡而锡拒
之。秀虽衔之，惮其名高，不敢害也。”

《刘琨传》：“琨少负志气，有纵横之才，善交胜己。”

《邓攸传》：“攸拜吏部尚书，蔬食敝衣，周急振乏。性谦和，
善与人交，宾无贵贱，待之若一。”

《郄鉴传》：“鉴子愔，愔子超，字景兴。交游士林，每存胜拔。
凡超所交友，皆一时美秀，虽寒门后进亦拔而友之。
及死之日，贵贱操笔而为诔者四十馀人。其为众所
宗贵如此。”

《世说新语》：王太尉不与庾子嵩交，庾卿之不置。王曰：
“君不得为尔。”庾曰：“卿自君我，我自卿卿，我自用我法，
卿自用卿法。”

《世说》补傅茂远泊然静处，不妄交游。袁司徒每经其
户，辄叹曰：“经其户，寂若无人；披其帷，其人斯在。岂得
非名贤？”

《宋书刘敬宣传》：“敬宣字万寿，为散骑常侍，宽厚待士。
时尚书仆射谢混自负才地，少所交纳，与敬宣相遇，
便尽礼著欢。或问混曰：‘卿未尝轻交于人，而倾盖于
万寿，何也’？混曰：‘人之相知，岂可以一涂限？孔文举礼
太史子义，夫岂有非之者耶’？”

《南史王惠传》：惠从弟球简贵势不交游，筵席虚静，门
无异客。昙首常云：“蒨玉亦是玉卮，无当耳。”
《王昙首传》：昙首子僧虔为太子舍人，退默少交接，与
袁淑、谢庄善。

《何尚之传》：“昌㝢字俨望，尚之弟子也。少而清靖，独立
不群，所交者必当世清名，不杂交游，通和汎爱，历郡
皆以清白称。”

《世说补》：郭恕先时与役夫小民入市肆饮食，曰：“吾所
与游，皆子类也。”

《南史刘怀珍传》：“怀珍从孙𬣙，字彦度。陈留阮孝绪博
学隐居，不交当世，恒居一鹿床，环植竹木，寝处其中，
时人造之，未尝见也。𬣙经一造孝绪，即顾以神交𬣙。
族兄歊，又履高操，三人日夕招携，故都下谓之三隐。
𬣙曾与歊听讲锺山诸寺，因共卜筑宋熙寺东涧，有
终焉之志。尚书郎何炯尝命驾造门，拒而不见。”
《王茂传》。“茂年数岁。为大父深所异。及长好读兵书。性
隐不交游。”

《刘勔传》：勔子悛与齐武帝款好。武帝即位，悛从驾登
蒋山，上数叹曰：“贫贱之交不可忘，糟糠之妻不下堂。”
顾谓悛曰：“此况卿也。”

《袁湛传》：“湛弟子淑，淑兄子𫖮。彖字伟才，𫖮弟子也。性
刚固，薄王晏为人，晏请交，不答。”

《谢弘微传》：弘微曾孙𬤝，不妄交接，门无杂宾，有时独
醉，曰：“入吾室者但有清风，对吾饮者惟当明月。”
《梁书庾诜传》：“诜字彦实，新野人也。性托夷简，少所游
狎。河东柳恽欲与之交，诜拒而不纳。”

《南史任昉传》：“昉好交结，奖进士友，不附之者，亦不称
述，得其延誉者，多见升擢，故衣冠贵游，莫不多与交
好。昉有子东里、西华、南容、北叟，流离不能自振，生平
旧交莫有收恤。西华冬月著葛帔练裙，道逢平原刘
孝标，泫然矜之，谓曰：‘我当为卿作计’。乃著《广绝交论》，
以讥其旧交。到溉见其论，抵几于地，终身恨之。”
《范云传》：“云好节尚奇，专趋人之急。少与领军长史王
畡善，云起宅新成，移家始毕，畡亡于官舍，尸无所归云以东厢给之，移尸自门入，躬自营唅，招复如礼。时
人以为难。”

《到彦之传》：“彦之孙㧑溉，字茂灌，㧑弟子也。性不好交
游，唯与朱异、刘之遴、张绾同志友密。及卧疾，门可罗
雀惟三人，每岁时恒鸣驺枉道以相存问，置酒极欢
而去。”

《殷钓传》：“钓宗人芸，倜傥不拘细行。然不妄交游，门无
杂客。”

《韦叡传》：“叡子正，位襄陵太守。初，正与东海王僧孺善，
及僧孺为吏部郎，参掌大选，宾友故人，莫不倾意，正
独澹然。及僧孺摈废，正复笃素分，有逾曩日，论者称
焉。”

《江淹集袁叔明传》：“友人袁炳，志气跌宕，不与俗人交，
俛眉暂仕，历国常侍、员外郎、府功曹、临湘令。粟之入
者，悉散以赡亲，与余有青云之交，非直衔杯酒而已。”
《魏书刘芳传》：“芳从子懋，性沉雅厚重，善与人交，器宇
渊旷，风流甚美，时论高之。尚书李平与之结莫逆之
友。”

《卢元传》：“元孙渊，渊弟子义僖，性宽和畏慎，不妄交款。
与魏子建情好尤笃，言无所隐。”

《北史王慧龙传》：“慧龙子宝兴，宝兴子琼。自慧龙入国，
三世一身，至琼始有四子，长子遵业，兄弟并交游时
俊，乃为当时所美。”

《杨播传》：“播子侃，字士业。时播一门贵满朝廷，子侄早
通，而侃独不交游，公卿罕有识者。”

《薛安都传》：“安都从祖弟真度庶子怀古，本不励清节，
及为汾州，偏有聚纳之响。自以支庶，饵诱胜己，共为
婚姻，多携亲戚，悉令同行，兼为之弥缝，恣其取受。而
将劳宾客，曲尽物情，送去迎来，不避寒热。性少言，每
有接对，但嘿然而返。既指授先期，明人马之数，左右
密已记录。俄而酒馔相寻，刍粟继至，逮于将别，赠以”
钱缣；下及厮佣，咸过本望。

《北齐书裴让之传》：“让之弟谳之，年少不妄交游，唯与
陇西辛术、赵郡李绘、顿丘李构、清河崔瞻为忘年之
友。”

《北史任祥传》：“祥位望既重，能以宽和接物，人士称之。”
《周书韦敻传》：“敻雅好名义，虚襟善诱，虽耕夫牧竖，有
一介可称者，皆接引之，特与族人处元及安定梁旷
为放逸之友。”

《北史裴佗传》：“佗性刚直，不好与俗人交游，其投分者
必当时名胜，清白任真，不事家产。”

《隋书房彦谦传》：“彦谦名有异政。内史侍郎薛道衡，一
代文宗，位望清显，所与交结，皆海内名贤。重彦谦为
人，深加友敬。”

《北史薛辩传》：“辩五世孙端，端弟湖，湖曾孙道衡，久当
枢要，才名益显，太子诸王争与交好，高颎、杨素雅相
推重，声名藉甚，无竞一时。”

《文中子周公》篇：“子谓姚义能交。或曰简。子曰：‘所以为
能也’。或曰广。子曰：‘广而不滥，又所以为能也’。”

《问易》篇：贾琼为吏以事楚公，将行，子饯之。琼曰：“愿问
事人之道。”子曰：“远而无介，就而无谄，汎乎利而讽之，
无斗其捷。”琼曰：“终身诵之。”子曰：“终身行之可也。”
《礼乐》篇：“贾琼问群居之道。子曰：‘同不害正，异不伤物’。”
曰：“可终身而行乎？”子曰：“乌乎！而不可也！古之有道者，
内不失真，而外不殊俗。夫如此故全也。”

《唐书朱敬则传》：“敬则志尚恢博，好学，重节义然诺，善
与人交，振其急难，不责报于人。与左史江融、左仆射
魏元忠善。”

《王琚传》：“琚敏悟有才略，明天文象纬，以从父隐客常
为凤阁侍郎，故。”与贵近交。
《常衮传》：“衮性狷洁不妄交游。”

《李栖筠传》：“栖筠为文章，劲迅有体要，不妄交游，士多
慕向。”

《陆龟蒙传》：“龟蒙少高放，通六经大义，不喜与流俗交，
虽造门，不肯见。”

《郑𬘡传》：“𬘡幼有奇志，善属文，所交皆天下有名士。”
《孔述睿传》：“述睿子敏，行少修洁，及仕宦，能交当时豪
俊，有名一时。”

《韩愈传》：“愈性明锐，不诡随。与人交，始终不少变。成就
后进士，往往知名。经愈指授，皆称韩门弟子。愈官显，
稍谢遣。凡内外亲若交友无后者，为嫁遣孤女而恤
其家。”

《旧唐书杨凭传》：“凭少负气节，与母弟凝、凌相友爱，皆
有时名。重交游，尚然诺，与穆质、许孟容、李鄘、王仲舒
为友，故时人称杨穆许、李之友。仲舒以后进，慕而入
焉。性尚简傲，不能接下，以此人多怨之。”

《问奇类林》：“白乐天与杨震卿为姻家，而不累于震卿；
与元稹、牛僧孺相厚善，而不党于元稹。僧孺；为裴晋
公所雅重，而不因晋公以进；李文饶素不乐，而不为
文饶所深害。”

《五代史和凝传》：“凝父矩，性嗜酒，不拘小节，然独好礼文，士每倾赀以交之。”

《册府元龟》：“后唐刘赞，明宗朝为中书舍人，翰林学士
窦梦征同年登第，邻居友善。梦征早卒，与同年杨凝
式服缌麻，为位而哭。其家无少长，与视丧事，恤其孀
稚，人士称之。”

马令《南唐书徐温传》：“温，烈祖之养父也。刚毅寡言，罕
与人交，众中凛然可畏，目为徐瞋。”

《冯延己传》：延己与宋齐丘更相推唱，拜谏议大夫翰
林学士。复与其弟延鲁，交结魏岑、陈觉、查文徽，侵损
时政。时人谓之“五鬼。”

《萧俨传》：“俨志量隐正，交不苟合。”

陆游《南唐书李德诚传》：“德诚子建勋，家世将相，又娶
于徐氏，为其国贵游。然杜门不预世事，所与交皆寒
畯裘马取具而已。”

《辽史萧札剌传》：札剌家于颉山，亲友或过之，终日言
不及世务，凡宴游相邀亦不拒。一岁山居过半，与世
俗不偶。耶律资忠重之，目曰“颉山老人。